ຮຮ ເຕັກນິກວິຊາຊີບແບບປະສົມແຂວງສາລະວັນ
ຮັບສະມາຊິກພັກສົມບູນ 3 ສະຫາຍ
ໂຮງຮຽນເຕັກນິກວິຊາຊີບແບບປະສົມແຂວງ ສາລະວັນ ໄດ້ຈັດພິທີຮັບເອົາສຳມະຊິກພັກສຳຮອງ ຈໍານວນ 3 ສະຫາຍ ຜູ້ທີ່ມີຄວາມກ້າວໜ້າເຂົ້າເປັນສະມາຊິກພັກສົມບູນ ໃນວັນທີ 4 ຕຸລາ 2018 ນີ້ ໂດຍພາຍໃຕ້ການເປັນປະທານຂອງທ່ານ ວັດທະນາ ໜັ້ນວິໄລ ຄະນະພັກຄະນະພະແນກສຶກສາທິການ ແລະ ກິລາແຂວງ, ມີເລຂາຄະນະໜ່ວຍພັກອ້ອມຂ້າງ, ນາຍບ້ານໆແສນວັງ, ບ້ານຫົວຂົວເສັດ ພ້ອມດ້ວຍສະມາຊິກພັກສົມບູນເຂົ້າຮ່ວມ.
ໃນພິທີ ສະຫາຍ ແອ ຍາແສງ ຮອງຜູ້ອຳນວຍການໂຮງຮຽນເຕັກນິກວິຊາຊີບແບບປະສົມແຂວງກໍ່ໄດ້ຜ່ານມະຕິຕົກລົງວ່າດ້ວຍການຕົກລົງອະນຸມົດເລື່ອນສະມາຊິກພັກສຳຮອງ ຂຶ້ນເປັນສະມາຊິກສົມບູນ ຂອງພັກປະຊາຊົນປະຕິວັດລາວ, ໂດຍປະຕິບັດຕາມລະບຽບຂອງພັກສະໄໜທີ 10 ທີ່ໄດ້ກຳນົດໄວ້ໃນໜວດທີ 1, ມາດຕາ 2 ຂໍ້ ຄ ວ່າດ້ວຍ ການພິຈາລະນາເລື່ອນສະມາຊິກສຳຮອງເປັນສະມາຊິກສົມບູນ ຈຳນວນ 3 ສະຫາຍຄື: 1, ສະຫານ ບຸນມີ ທຳມະວົງສາ, ສະຫາຍ ບຸນມີ ໂນນທະໃສ, ສະຫາຍ ບົວສີ ແສງບົວຄຳ.
ໃນໂອກາດດຽວກັນ ທ່ານ ວັດທະນາ ໜັ້ນວິໄລ ຄະນະພັກຄະນະພະແນກສຶກສາທິການ ແລະ ກິລາແຂວງ, ກໍ່ໄດ້ມີຄຳເຫັນໂອ້ລົມພ້ອມທັງເນັ້ນໜັກຫຼາຍບັນຫາທີ່ສຳຄັນເປັນຕົ້ນແມ່ນສະມາຊິກພັກທຸກສະຫາຍຈົ່ງເພີ່ມທະວີຄວາມຮັບຜິດຊອບສູງ, ເປັນເຈົ້າການໃນການປະຕິບັດລະບຽບວິໄນຂອງພັກ, ມີຄວາມສາມັກຄີຮັກແພງເພື່ອນມິດສະຫາຍທັງພາຍໃນ ແລະ ພາຍນອກ, ມີສະຕິລະວັງຕົວ, ເຄົາລົບນັບຖືຕໍ່ການຈັດຕັ້ງ, ພ້ອມກັນສືບຕໍ່ເສີມຂະຫຍາຍພັກໃຫ້ເປັນໜ່ວຍພັກເຂັ້ມແຂງ-ປອດໃສ ຕາມລະບຽບການຂອງພັກປະຊາຊົນປະຕິວັດລາວວາງໄວ້, ໜ້າທີ່ຂອງສະມາຊິກພັກຕ້ອງເປັນເຈົ້າການໃນການປະຕິບັດແນວທາງ,ນະໂຍບາຍ, ມະຕິຄຳສັ່ງ, ກົດລະບຽບພັກ, ລັດຖະທຳມະນູນ ແລະ ກົດໜາຍລັດ, ຕັ້ງໜ້າຝຶກຝົນຫຼໍ່ຫຼອມຕົນເອງໃນທຸກດ້ານ, ຕັ້ງໜ້າປະກອບສ່ວນເຂົ້າໃນວຍກງານກໍ່ສ້າງພັກ ເຮັດໃຫ້ພັກປອດໃສເຂັ້ມແຂງ ໜັກແໜ້ນທາງດ້ານການເມືອງແນວຄິດ, ພົວພັນສະໜິດແໜ້ນກັບປະຊາຊົນ ເຄົາລົບ ແລະ ເສີມຂະຫຍາຍສິດເປັນເຈົ້າຂອງປະຊາຊົນ, ກຳແໜ້ນປະຕິບັດແນວທາງນະໂຍບານຕ່າງປະເທດຂອງພັກ - ລັດ, ຍົກສູງນໍ້າໃຈສາມັກຄີສາກົນ, ນອກຈາກນັ້ນແລ້ວ ສະມາຊິກພັກສົມບູນມີສິດໄດ້ຮັບຂໍ້ມູນຂ່າວສານປະຈຳ, ປະກອບສ່ວນປຶກສາຫາລືແລກປ່ຍນຄຳຄິດຄຳເຫັນ, ຕິຊົມ, ຊັກຖາມກ່ຽວກັບການເຄື່ອນໄຫວຂອງການຈັດຕັ້ງພັກ, ເລືອກຕັ້ງ ສະໜັກເລືອກຕັ້ງ ແລະ ສະເໜີຜູ້ອອກສະໜັກຮັບເລືອກຕັ້ງເຂົ້າໃນການນຳຂັ້ນຕ່າງໆ, ຂໍ້ຫ້າມສຳລັບສະມາຊິກພັກເປັນຕົ້ນແມ່ນ ຫ້າມສະແດງທັດສະນະ ແລະ ປະພຶດທີ່ເປັນການລະເມີດ ແລະ ຕ້ານແນວທາງ, ມະຕິ, ຄຳສັ່ງ, ກົດລະບຽບຂອງພັກ, ລັດຖະທຳມະນູນ, ກົດໜາຍຂອງລັດ, ຫ້າມເປີດເຜີຍຂໍ້ມູນທີ່ເປັນຄວາມລັບຂອງຊາດ, ຂອງພັກ ແລະ ກົມກອງ, ຫ້າມຈັດຕັ້ງເຄື່ອນໄຫວ ແລະ ເຂົ້າຮ່ວມຊຸມນຸມປະທ້ວງຫຼືນຳໃຊ້ສື່ອອນລາຍຕ້ານການຈັດຕັ້ງພັກ-ລັດ, ຫ້າມສວຍໃຊ້ອຳນາດ, ນຳໃຊ້ຊັບສິນຂອງລັດ, ລວມໜູ່ເພື່ອຈຸດປະສົງສ່ວນຕົວໂດຍບໍ່ຖືກກັບກົດຫຼະບຍບພັກແລະ ລັດ, ຫ້າມໃຫ້ສິນບົນ, ຮັບສິນບົນ, ທວງເອົາ ຂໍເອົາສ່ວນແບ່ງ ໂດຍທາງກົງ ແລະ ທາງອ້ອມ ແລະ ພຶດຕິກຳອັນອື່ນທີ່ເປັນການສໍ໊ລາດບັງຫຼວງ.
ໃນຕອນທ້າຍທ່ານກໍ່ໄດ້ຍົກໃຫ້ເຫັນເຖິງຄວາມໜາຍຄວາມສຳຄັນຂອງພິທີໂດຍສະເພາະແມ່ນທຸງພັກ ຂອບເຂດສີແດງເຊິ່ງໜາຍເຖິງເລືອດນັກຮົບປະຕິວັດ ແລະ ປະຊາຊົນບັນດາເຜົ່າທີ່ຍອມເສຍສະຫຼະເລືອດເນື້ອເພື່ອປະເທດຊາດ, ໃຈກາງມີຮູບກ່ຽວ ແລະ ຄ້ອນຕີໜາຍເຖິງ ພັນຕະພາບກຳມະກອນ ແລະ ຊາວນາທີ່ເປັນກຳລັງແຮງຂອງພັກໃນການລຸກຂຶ້ນຕໍ່ສູ້ພາຍໃຕ້ການນຳພາຂອງພັກ, ທຸງຊາດ ຂອບເຂດສີແດງ ໜາຍເຖິງເລືອດນັກຮົບປະຕິວັດ ແລະ ປະຊາຊົນທີ່ຍອມເສະສະຫຼະເລືອດເນື້ອທາຜືນແຜ່ນດິນລາວ, ຂອບມີຄາມ ໜາຍເຖິງຄວາມອຸດົມສົມບູນຂອງປະເທດຊາດ ມີຊັບພະຍາກອນທຳມະຊາດໃນດິນໃນນ້ຳຢ່າງຫຼວງຫຼາຍ, ໃຈກາງເປັນວົງເດືອນສີຂາວ ໜາຍເຖິງແສງສະຫວ່າງ, ຄວາມປອດໃສ, ບໍລິສຸດຜຸດຜ່ອງຂອງຄົນລາວທີ່ມີມູນເຊື້ອສືບທອດກັນມາ,
ຂ່າວໂດຍ: ແຫຼງຄຳ ບຸດນາໂຄກ
ອັບໂຫຼດຂ່າວໂດຍ: ໂອເລ້ ສິງຂາວເພັດ